Pranešimas žiniasklaidai

2023 m. lapkričio 28 d.

**Svarbu planuojantiems šventinius apsipirkimus** – **kaip kalėdiniu laikotarpiu keisis „Maxima“ parduotuvių darbo laikas**

**Daugiausia parduotuvių šalyje turintis lietuviškas prekybos tinklas „Maxima“ artėjant svarbiausioms metų šventėms praneša apie darbo laiko šventinėmis dienomis pokyčius. Pirmąją šv. Kalėdų ir Naujųjų metų dieną tinklo parduotuvės nedirbs, o kitomis šventinėmis dienomis darbo laikas bus sutrumpintas.**

**„**Didžiausios metų šventės ypatingas laikotarpis visiems – ir prekybos tinklo klientams, ir darbuotojams. Džiaugiamės galėdami daugiau nei 11 tūkstančių darbuotojų suteikti galimybę paminėti šv. Kalėdas ir Naujųjų metų dieną su savo artimaisiais, o pirkėjams užsukti į parduotuvę paskutinės minutės pirkinių per Kūčias ar Naujųjų metų išvakarėse“, – sako „Maxima“ Komunikacijos ir korporatyvinių reikalų departamento direktorė Indrė Trakimaitė-Šeškuvienė.

Per Kūčias, gruodžio 24 d., „Maxima“ parduotuvės visoje Lietuvoje duris atvers joms įprastu laiku, o dirbs trumpiau – iki 19 val. Pirmąją šv. Kalėdų dieną, gruodžio 25 d., parduotuvės nedirbs. Gruodžio 26 d. parduotuvės atsidarys valanda vėliau nei įprastai, o darbą baigs reguliariu darbo grafiku.

Naujųjų metų išvakarėse, gruodžio 31 d., visos „Maxima“ parduotuvės dirbs iki 19 val., pirmąją 2024 m. dieną parduotuvės nedirbs.

„Maximos“ atstovės teigimu, artėjant didžiausioms metų šventėms pirkėjų srautai reikšmingai išauga, tačiau jau daugelį metų pastebima, kad švenčių išvakarėse klientai į parduotuves užsuka tik paskutinės minutės pirkinių, o savo laiką skiria pasiruošimui šventėms namuose.

„Kiekvienas norime nustebinti savo artimuosius, palepinti juos gardžiausiais šventinio stalo patiekalais ar dovanomis. Visgi stebime tendenciją, kad šventinius apsipirkimus klientai planuoja bent jau savaitę ar kelias dienas prieš Kūčias. Juk per šventes visi norime būti su brangiausiais žmonėmis. Džiugu, kad tai galės padaryti ir „Maxima“ darbuotojai“, – teigia I. Trakimaitė-Šeškuvienė.

**„Maxima“ parduotuvių darbo laikas švenčių dienomis:**

|  |  |  |  |  |  |
| --- | --- | --- | --- | --- | --- |
|  | 12 24 | 12 25 | 12 26 | 12 31 | 01 01 |
| Atidaroma | Įprastu laiku | Nedirbs | Valanda vėliau | Įprastu laiku | Nedirbs |
| Uždaroma | 19 val. | Nedirbs | Įprastu laiku | 19 val. | Nedirbs |

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir platus pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje, kurioje dirba daugiau nei 11 tūkst. darbuotojų. Šiuo metu Lietuvoje veikia arti pustrečio šimto „Maximos“ parduotuvių, kuriose kasdien apsilanko daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt